ΚΑΝΟΝΙΣΜΟΣ (ΕΚ) αριθ. 629/97 ΤΗΣ ΕΠΙΤΡΟΠΗΣ της 10ης Απριλίου 1997 για τρίτη τροποποίηση του κανονισμού (ΕΚ) αριθ. 785/95 περί λεπτομερειών εφαρμογής του κανονισμού (ΕΚ) αριθ. 603/95 του Συμβουλίου σχετικά με την κοινή οργάνωση αγοράς στον τομέα των αποξηραμένων ζωοτροφών

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 603/95 του Συμβουλίου, της 21ης Φεβρουαρίου 1995, σχετικά με την κοινή οργάνωση αγοράς στον τομέα των αποξηραμένων ζωοτροφών (1), όπως τροποποιήθηκε τελευταία από τον κανονισμό (ΕΚ) αριθ. 1347/95 (2), και ιδίως το άρθρο 18,

Εκτιμώντας:

ότι, όταν τα κράτη μέλη ανακοινώνουν στην Επιτροπή τα οριστικά στοιχεία όσον αφορά τις ποσότητες των αποξηραμένων ζωοτροφών που αναγνωρίζονται επιλέξιμες για την ενίσχυση, έχει διαπιστωθεί ότι ένα ή περισσότερα κράτη μέλη μπορούν να ανακοινώσουν εσφαλμένα στοιχεία και στη συνέχεια να θέλουν να τα διορθώσουν 7 ότι, απ' αυτό, είναι δυνατό να υπάρξουν επιπτώσεις όσον αφορά την ενίσχυση η οποία υπολογίζεται από τις υπηρεσίες της Επιτροπής 7 ότι πρέπει, συνεπώς, να καθορισθεί πειθαρχία που θα εφαρμόζεται στην περίπτωση αυτή προκειμένου να αποφευχθεί το προαναφερθέν πρόβλημα 7

ότι ορισμένα κράτη μέλη είναι σε θέση να διαχειρίζονται ορισμένες διοικητικές πράξεις με βάση μηχανογραφημένο μέσο με βασικά πλεονεκτήματα ιδίως με οικονομία χρόνου και μέσων 7 ότι πρέπει, συνεπώς, να είναι δυνατή η χρησιμοποίηση της διαδικασίας αυτής υπό ορισμένους όρους 7

ότι πρέπει συνεπώς να τροποποιηθεί ο κανονισμός (ΕΚ) αριθ. 785/95 της Επιτροπής (3), όπως τροποποιήθηκε τελευταία από τον κανονισμό (ΕΚ) αριθ. 620/96 (4) 7

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης αποξηραμένων ζωοτροφών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 785/95 τροποποιείται ως εξής:

1. Στο άρθρο 6, προστίθεται η ακόλουθη νέα παράγραφος 4:

«4. Το υπόλοιπο που αναφέρεται στην παράγραφο 3, υπολογίζεται με βάση τις ανακοινώσεις που πραγματοποιούνται από τα κράτη μέλη, σύμφωνα με το άρθρο 15 στοιχείο α) δεύτερη περίπτωση. Στην περίπτωση κατά την οποία μετά από μεταγενέστερες επαληθεύσεις, ένα ή περισσότερα κράτη μέλη πραγματοποιούν δεύτερη ανακοίνωση, δεόντως αιτιολογημένη, διορθώνοντας την πρώτη προς τα πάνω, η δεύτερη αυτή ανακοίνωση μπορεί να ληφθεί υπόψιν μόνον όταν το υπόλοιπο, το οποίο έχει υπολογισθεί με βάση την πρώτη ανακοίνωση, δεν έχει διατεθεί. Οι ποσότητες των αποξηραμένων ζωοτροφών που δεν μπορούν να ληφθούν υπόψη σε εφαρμογή του προηγουμένου, στην περίπτωση αυτή, θα διατεθούν για την επόμενη περίοδο.»

2. Στο άρθρο 8 παράγραφος 5 πρώτο εδάφιο, προστίθεται η ακόλουθη φράση:

«Τα εν λόγω έγγραφα, ενδεχομένως, δύνανται να μεταβιβάζονται με μηχανογραφημένο μέσο, όταν τα εν λόγω μέρη αποδέχονται αυτή τη μορφή ανακοίνωσης με κοινή συμφωνία. Στην περίπτωση αυτή, η επιχείρηση μεταποιήσεως διατηρεί τα έγγραφα σε παραδοσιακό μέσο και τα παρουσιάζει σε οποιοδήποτε ενδεχόμενο έλεγχο μετά από αίτηση της αρμόδιας αρχής.»

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 10 Απριλίου 1997.

Για την Επιτροπή

Franz FISCHLER

Μέλος της Επιτροπής

(1) ΕΕ αριθ. L 63 της 21. 3. 1995, σ. 1.

(2) ΕΕ αριθ. L 131 της 15. 6. 1995, σ. 1.

(3) ΕΕ αριθ. L 79 της 7. 4. 1995, σ. 5.

(4) ΕΕ αριθ. L 89 της 10. 4. 1996, σ. 3.